Kristian Thulesen Dahl (DF), 1999-03-03:
Da jeg anmeldte mig her til morgen, var jeg ikke i tvivl om, at jeg ville udfritte finansministeren yderligere om den læreraftale, der skal til afstemning, for nu får vi jo desværre ikke en debat ude på lærerværelserne om indholdet, men om det, der nu desværre er sat i gang.
Men finansministeren vil jo ikke svare på det.
Derfor har jeg et andet hovedspørgsmål, jeg gerne vil stille finansministeren.
Regeringen gav tilbage i efteråret sidste år de regionale naturgasselskaber et tilbud, sendte et tilbud ud om, at man ville købe de regionale naturgasselskaber.
Man har efterfølgende fået en købsaftale i stand i forhold til Naturgas Syd, som nu ligger med en klausul på et par måneder i forhold til, om der forhandles andet på plads mellem de resterende regionale naturgasselskaber, altså gennem KL og finansministeren.
Og det, jeg gerne vil spørge finansministeren om, det er, hvordan det går med de forhandlinger, om der er tegn på, at de skrider frem, eller der tværtimod er tegn på, at det er faldet på jorden, og i givet fald, hvis der er tegn på, at det alligevel skrider frem, om finansministeren så her vil redegøre for planerne om et eventuelt videresalg af det, som staten måtte købe, eller om det er noget, finansministeren agter at beholde som statsejendom.
Jeg vil gerne sige tak for besvarelsen til finansministeren og så spørge: Når det nu tegner til, at det kun bliver Naturgas Syd, som i den omgang i hvert fald bliver købt af staten, ved at denne overtager gælden på de vel 5,2 mia. kr. og betaler kommunerne 250 mio. kr.,
vil finansministeren så her i dag bekræfte det, der jo også er en del af aftalen, nemlig at pengene bliver i de respektive interessenters kasser og ikke på finurlig vis bliver modregnet af finansministeren, så man trækker midlerne tilbage igen? Finansministeren har jo i de forhandlinger, der har været ført med kommunerne f.eks. sidste, år handlet ud fra kommunernes råderum, når man har diskuteret, hvordan udviklingen kunne være i kommunerne, og det har jo så også efterfølgende vist sig, at det har haft nogle konsekvenser for kommunerne. Derfor er det selvfølgelig afgørende også her at få bekræftet det, der ligger i aftalen: at pengene bliver i kassen i de kommuner, der nu vælger at sælge, og at finansministeren ikke på forskellig finurlig vis forsøger at trække de penge tilbage i statskassen.
Nu har man jo ofte og også i dag hørt betegnelsen, at de borgerlige partier har givet regeringen et tilbud.
Bare for at der er klare linjer for dem, som opfatter Dansk Folkeparti som et borgerligt parti, vil jeg sige, at vi synes bestemt, det ikke bare er særdeles uklogt, det, Venstre og De Konservative er ude med omkring det her forlig, der nu er indgået og skal til afstemning, vi synes også, det volder ubodelig skade for den proces, som nu skal i gang, hvor der jo skal være debat på skolerne om, hvorvidt man vil stemme for eller imod.
Derfor føler vi også, der er behov for, at man fra regeringens side gør det meget, meget utvetydigt klart, at man ikke bare finder, at det, der nu er kommet fra Venstres og De Konservatives side, er uklogt og usmart, men at man faktisk også indholdsmæssigt tager meget skarpt afstand fra det.
Jeg føler, at der nu er behov for, at finansministeren giver den meget klare melding frem for den lidt mere valne, der er kommet indtil nu om, at det er uklogt, for det giver
jo en åbning for senere at vende tilbage.
Jeg føler faktisk, det er nødvendigt, nu, hvor skaden desværre er sket, og med den debat, der nu er åbnet for, at finansministeren giver en garanti, så vidt finansministeren overhovedet kan, for, at der ikke kommer et indgreb, selv om der måtte blive stemt nej.